ইফতেখার-সুজন সব ভুয়া, বিএনপির দোসর: কাদের
রেলে যারা আগুন দিয়ে চারটি প্রাণ খুন করেছে, তাদের ক্ষমা নেই বলে মন্তব্য করেছেন আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
আজ মঙ্গলবার বিকেলে বিজয় দিবস উপলক্ষে আওয়ামী লীগ আয়োজিত বিজয় শোভাযাত্রা উদ্বোধনকালে তিনি এ মন্তব্য করেন।
ওবায়দুল কাদের বলেন, আজ সকালে বাচ্চা মায়ের কোলে, সে মা বাচ্চাসহ ট্রেনে দেওয়া আগুনে পুড়ে চারটি তাজা প্রাণ ঝরে গেল। গাজায় ইসরাইল যে গণহত্যা করছে, সে একই দৃশ্য আজ বাংলাদেশে আমরা দেখলাম। যারা হত্যা করেছে, তাদের ক্ষমা নাই।
'তাদের (বিএনপি) আন্দোলন মানুষ পুড়িয়ে মারার আন্দোলন', বলেন তিনি।
আওয়ামী লীগের সাধারণ সম্পাদক বলেন, যারা ভোটকেন্দ্রে আসতে বাঁধা দিবে, যারা নির্বাচনের পরিবেশ নষ্ট করতে চাইবে, তাদের মনে রাখতে হবে, বাংলাদেশের মানুষ নির্বাচনমুখী, তারাই ওদের প্রতিহত করবে। ওদের প্রতিহত করে বঙ্গবন্ধুকন্যা শেখ হাসিনা পঞ্চমবারের মতো জয়ের বন্দরে পৌঁছাবে।
বিএনপিকে নিয়ে তিনি বলেন, বিএনপি নাই, খবর নাই, বিএনপি ভুয়া, ২৮ দফা ভুয়া, ২৮ তারিখ ভুয়া, এক দফা খাদে পড়ে গেছে।
'ফাইনাল খেলবে কারা? এক হাজার ৮৯৬ জন। প্রতিদ্বন্দ্বিতামূলক ইলেকশন হবে। দল আছে ২৭টা। তাহলে যারা বলে (নির্বাচন) প্রতিদ্বন্দ্বিতামূলক হবে না, তারা ভুয়া। ইফতেখার ভুয়া, সুজন ভুয়া, এগুলো সব ভুয়া। এগুলো সব বিএনপির দোসর', বলেন ওবায়দুল কাদের।
এর আগে, বিজয় শোভাযাত্রা ঘিরে দুপুর থেকে ইনস্টিটিউশন অব ইঞ্জিনিয়ার্স বাংলাদেশ (আইইবি) প্রাঙ্গণে জড়ো হতে শুরু করেন আওয়ামী লীগের নেতাকর্মীরা।
দ্য ডেইলি স্টারের প্রতিবেদক জানান, ছোট ছোট দলে ভাগ হয়ে নেতাকর্মীরা ট্রাক, মোটরসাইকেলসহ বিভিন্ন যানবাহনে করে ঘটনাস্থলে আসেন। বিকেল ৪টার দিকে শোভাযাত্রা শুরু হয়।
আইইবি প্রাঙ্গণ থেকে শুরু হওয়া শোভাযাত্রাটি ধানমন্ডি-৩২ নম্বরে বঙ্গবন্ধু ভবনে গিয়ে শেষ হওয়ার কথা রয়েছে।

রেলে যারা আগুন দিয়ে চারটি প্রাণ খুন করেছে, তাদের ক্ষমা নেই বলে মন্তব্য করেছেন আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।